จ่ายเคลมน้ำท่วมโรงงานยังอืด
‘คปภ.’สรุปสิ้นมี.ค.ได้แค่22% เทคโนโลยีซับซ้อนประเมินยาก
24 เม.ย. 2555

‘คปภ.’สรุปสิ้นมี.ค.ได้แค่22% เทคโนโลยีซับซ้อนประเมินยาก
คปภ.เผยตัวเลขการจ่ายค่าสินไหมทดแทนผู้ประสบภัยน้ำท่วม ยอดเคลมโรงงานยังอืด
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ทางสมาคมประกันวินาศภัย บริษัทประกันวินาศภัย และบริษัท ไทยรับประกันภัยต่อ หรือไทยรี ได้รายงานความคืบหน้าการจ่ายค่าสินไหมทดแทนให้แก่ผู้ประสบภัยน้ำท่วมตั้งแต่ช่วงเกิดเหตุจนถึงสิ้นเดือน มี.ค.ที่ผ่านมา พบว่า โดยภาพรวมแล้วบริษัทประกันวินาศภัยได้ชดใช้ค่าสินไหมทดแทนแก่ผู้เอาประกันภัยแล้ว 65,827 ราย จากจำนวนผู้เอาประกันภัยที่เรียกร้องความเสียหาย 86,487 ราย คิดเป็น 76.11%
อย่างไรก็ตาม สำหรับการประกันความเสี่ยงภัยทรัพย์สิน (IAR) มีผู้เอาประกันภัยที่เรียกร้องความเสียหาย 8,059 ราย ชดใช้ค่าสินไหมทดแทนแล้ว 1,766 ราย คิดเป็น 21.91% โดยอยู่ระหว่างดำเนินการจ่ายค่าสินไหมทดแทน 6,293 ราย 
“ประกัน IAR ที่ชดใช้ค่าสินไหมทดแทนได้ 21.91% เนื่องจากผู้เอาประกันภาคอุตสาหกรรมส่วนใหญ่เป็นอุตสาหกรรมขนาดใหญ่มีทุนเอาประกันภัยสูง มีเงื่อนไขซับซ้อน เครื่องจักรที่เสียหายมีเทคโนโลยีสูง จำเป็นต้องใช้ผู้เชี่ยวชาญพิเศษเฉพาะ รวมทั้งปัญหาจากความชื้นและเชื้อราทำให้เครื่องจักรที่มีเทคโนโลยีสูงมีความเสียหายเพิ่มมากขึ้น การประเมินความเสียหายจากผู้ประเมินวินาศภัยจึงมีความซับซ้อนมากยิ่งขึ้น ทำให้เกิดความล่าช้าในการจ่ายค่าสินไหมทดแทน ซึ่ง คปภ. จะติดตามประสานกับบริษัทประกันภัยและผู้ประเมินความเสียหาย ตลอดจนผู้เรียกร้องค่าสินไหมทดแทน เพื่อเร่งรัดการจ่ายค่าสินไหมทดแทนให้รวดเร็ว” เลขาธิการ คปภ. กล่าว
จากรายงานสรุปข้อมูลการจ่ายค่าสินไหมทดแทนแก่ผู้ประสบภัยน้ำท่วมจากสถานการณ์ อุทกภัย ปลายปี 2554 ณ วันเกิดเหตุ ถึง วันที่ 31 มี.ค.นี้ มีดังนี้ 
สำหรับการประกันภัยรถยนต์ มีผู้เอาประกันภัยที่เรียกร้องความเสียหาย 38,687 คัน ชดใช้ค่าสินไหมทดแทนแล้ว 36,178 คัน คิดเป็น 93.5% โดยอยู่ระหว่างการดำเนินการจ่ายค่าสินไหมทดแทน 2,509 คัน
ด้านการประกันภัยทรัพย์สินอัคคีภัยที่อยู่อาศัย มีผู้เอาประกันภัยที่เรียกร้องความเสียหาย 35,668 ราย ชดใช้ค่าสินไหมทดแทนแล้ว 25,326 ราย คิดเป็น 71% อยู่ระหว่างดำเนินการจ่ายค่าสินไหมทดแทน 10,342 ราย ขณะที่การประกันอัคคีภัยอาคารพาณิชย์และเอสเอ็มอี มีผู้เอาประกันภัยที่เรียกร้องความเสียหาย 3,865 ราย ชดใช้ค่าสินไหมทดแทนแล้ว 2,349 ราย คิดเป็น 60.78% อยู่ระหว่างดำเนินการจ่ายค่าสินไหมทดแทน 1,516 ราย 
นายประเวช กล่าวว่า ขณะที่การประกันชีวิตและการประกันภัยอุบัติเหตุส่วนบุคคล (PA) มีผู้เอาประกันภัยที่เรียกร้องความเสียหายทั้งสิ้น 208 ราย ได้มีการจ่ายค่าสินไหมทดแทนครบแล้วทุกราย